ใครคือเจ้าของโทนาฟ
"เจ้าของเดียวกับโทนาฟฟฟฟ" คำนี้คงอยู่ในสมอง ส่วนลึก ของคนไทยทุกคน ไม่มีใครไม่เคยได้ยินคำพูดนี้ แต่เคยสงสัยไหมว่า แล้วใครคือเจ้าของโทนาฟ กันแน่? วันนี้ลงทุนแมน จะมาแก้ไขปมที่ค้างคาอยู่ในสมองทุกคนมาหลายสิบปี
6 ต.ค. 2560

"เจ้าของเดียวกับโทนาฟฟฟฟ"
คำนี้คงอยู่ในสมอง ส่วนลึก ของคนไทยทุกคน
ไม่มีใครไม่เคยได้ยินคำพูดนี้
แต่เคยสงสัยไหมว่า แล้วใครคือเจ้าของโทนาฟ กันแน่?
วันนี้ลงทุนแมน จะมาแก้ไขปมที่ค้างคาอยู่ในสมองทุกคนมาหลายสิบปี
สรุป เจ้าของโทนาฟเป็นเจ้าของอะไรบ้าง?
1.เย็นเตร็กซ์
“แผลสด แผลเปื่อย แผลไฟไหม้ น้ำร้อนลวก แผลพุพองเป็นหนอง ผิวหนังอักเสบเป็นหนอง ใช้เย็นเตร็กซ์ เจ้าของเดียวกับ โทนาฟฟฟ”
2.ไบโซแล็กซ์
“พี่ คุณพี่ ยังไม่ออกจากห้องน้ำอีกหรอคะ ลูกๆ ต้องรีบไปโรงเรียนแต่เช้านะ พ่อท้องผูก...นั่งนานไปหน่อย ไบโซแล็กซ์เป็นยาระบายชนิดแคปซูล รับประทานก่อนนอน จะช่วยบรรเทาอาการท้องผูก ใช้ได้ทั้งเด็ก ผู้ใหญ่ คนชรา ไบโซแล็กซ์เป็นยาระบาย เจ้าของเดียวกับ โทนาฟฟฟ”
3.โทนาฟ
“ครีมโทนาฟ มีตัวยา ทอลนาฟเทต ใช้รักษาโรคผิวหนังซึ่งเกิดจากเชื้อรา น้ำกัดเท้า ฮ่องกงฟุต คันตามนิ้วมือนิ้วเท้า คันในร่มผ้า กลากเกลื้อน เชื้อราบนหนังศีรษะ ครีมโทนาฟ”
จากโฆษณาเราคงรู้แล้วว่ายาทั้ง 3 ตัวใช้รักษาอะไร โดยไม่ต้องอ่านฉลากยา
และเจ้าของโทนาฟน่าจะเป็นผู้เชี่ยวชาญ Marketing และ Advertising คนหนึ่งของประเทศไทย
พ่อท้องผูกนั่งนานไปหน่อย ถึงกับไปถ่ายทำที่หน้าห้องน้ำกันเลยทีเดียว และที่พีคสุดคงเป็นแผลน้ำร้อนลวก ที่เอาภาพการต้มน้ำร้อนในกาน้ำมาให้ดู ไม่มีโฆษณาไหนที่เข้าใจได้ง่ายเท่านี้อีกแล้ว
และเรายังรู้อีกด้วยว่า เย็นเตร็กซ์ ไบโซแล็กซ์ โทนาฟ มีเจ้าของคนเดียวกัน.. เป็นการโฆษณาสินค้าสปอตเดียว แต่ได้สินค้าถึงหลายตัว
แล้วใครคือเจ้าของโทนาฟ?
โทนาฟ เป็นชื่อการค้าของยา ของตระกูล ตันศิริคงคล นำโดย ศาสตราจารย์คลินิกเกียรติคุณ นายแพทย์วิสุทธิ์ ตันศิริคงคล
ประวัติของ นพ. วิสุทธิ์ นั้น ได้รับรางวัล มหิดลทยากร ประจำปี 2553 เป็นศิษย์เก่าเตรียมแพทย์ มหาวิทยาลัยแพทยศาสตร์ (มหาวิทยาลัยมหิดล) เมื่อปี 2500-2502 ก่อนจะสำเร็จการศึกษาแพทยศาสตรบัณฑิตจาก Heidelberg University และแพทยศาสตรดุษฎีบัณฑิต จาก Aachen University ประเทศเยอรมัน
เคยเป็นอาจารย์สอนภาควิชาจักษุวิทยา คณะแพทยศาสตร์ ร.พ. รามาธิบดี มหาวิทยาลัยมหิล ช่วงปี 2516-2539 และเคยดำรงตำแหน่ง นายกสมาคมจักษุแพทย์แห่งประเทศไทย, ประธานราชวิทยาลัยจักษุแพทย์แห่งประเทศไทย, ที่ปรึกษาศูนย์จักษุสาธารณสุข ร.พ. มหาราชนครราชสีมา, ที่ปรึกษาโครงการป้องกันตาบอด และประธานมูลนิธิป้องกันตาบอด กระทรวงสาธารณสุข
ปัจจุบัน นพ. วิสุทธิ์ ดำรงตำแหน่งเป็นอุปนายกคนที่ 2 ของคณะกรรมการบริหารสมาคมศิษย์เก่าฯ มหาวิทยาลัยมหิดล และจากข้อมูลปี 2556 เป็นประธานบริษัท แสงไทยเมดิคอล จำกัด
โทนาฟ ถูกผลิตและจัดจำหน่าย ผ่าน หจก. แสงไทยกำปะนี จดทะเบียนเมื่อปี 2491 หรือ 69 ปีที่แล้ว และบริษัท แสงไทยเมดิคอล จำกัด จดทะเบียนเมื่อปี 2514 หรือ 46 ปีที่แล้ว
แล้วโทนาฟยังขายดีอยู่ไหม?
ผลประกอบการในปัจจุบันของเจ้าของโทนาฟ
ห้างหุ้นส่วนจำกัด แสงไทยกำปะนี ทำหน้าที่เป็นผู้ผลิต
ปี 2555 มีรายได้รวม 99 ล้านบาท เป็นกำไร 18 ล้านบาท
ปี 2556 มีรายได้รวม 110 ล้านบาท เป็นกำไร 20 ล้านบาท
ปี 2557 มีรายได้รวม 135 ล้านบาท เป็นกำไร 31 ล้านบาท
ปี 2558 มีรายได้รวม 134 ล้านบาท เป็นกำไร 26 ล้านบาท
ปี 2559 มีรายได้รวม 134 ล้านบาท เป็นกำไร 24 ล้านบาท
บริษัท แสงไทยเมดิคอล จำกัด เป็นผู้จัดจำหน่าย
ปี 2555 มีรายได้รวม 275 ล้านบาท เป็นกำไร 60 ล้านบาท
ปี 2556 มีรายได้รวม 321 ล้านบาท เป็นกำไร 82 ล้านบาท
ปี 2557 มีรายได้รวม 352 ล้านบาท เป็นกำไร 91 ล้านบาท
ปี 2558 มีรายได้รวม 354 ล้านบาท เป็นกำไร 95 ล้านบาท
ปี 2559 มีรายได้รวม 343 ล้านบาท เป็นกำไร 100 ล้านบาท
พอเห็นตัวเลขแบบนี้ก็เข้าใจได้ว่าทำไมมีงบโฆษณาเยอะ เพราะกำไรปีละร้อยกว่าล้าน และบริษัทคงไม่กล้าเปลี่ยนโฆษณา คงเป็นเพราะว่า เปลี่ยนอันใหม่ไม่รู้ว่าจะดีกว่าอันเดิมหรือไม่
ขอขอบพระคุณ กล่องยา โทนาฟ ที่ระบุผู้ผลิตและจัดจำหน่าย เพราะ หาเว็บไซต์ของบริษัทไม่เจอ
เพจลงทุนแมนหวังว่าบทความนี้จะทำให้ผู้อ่านมีความสุขขึ้นบ้าง เพราะได้คลายปมที่เราสงสัยกันมานานสักที
เพจลงทุนแมน ไม่ได้มีเจ้าของเดียวกันกับโทนาฟฟฟ..